डकैती की योजना बनाने वाले युवक को सात साल की सजा
नेशनल हाईवे पर चिचंडा के पास स्थित परिवहन चेक पोस्ट में डकैती डालने की योजना बनाने के मामले में शामिल एक युवक को प्रथम अपर सत्र न्यायाधीश पदमेश शाह ने 7 साल के कारावास की सजा सुनाई। सरकारी वकील भोजराजसिंह रघुवंशी ने बताया 2 जून 2002 को मुलताई में पदस्थ उपनिरीक्षक पंकज गीते ने सूचना पर 5 लोगों को मल्हारा पंखा के पास एक झोपड़ी से गिरफ्तार किया था। इनके पास पिस्टल और तलवार मिले थे। पूछताछ में लूट की घटना को अंजाम देने की बात स्वीकार की थी। प्रकरण दर्ज कर न्यायालय में पेश किया। न्यायाधीश शाह ने आरोपी दिनेश पिता रघुनाथ बाथम निवासी रूहीगढ़ (उज्जैन) को दोषी ठहराते हुए 7 साल और पांच हजार रुपए के अर्थदंड की सजा सुनाई। प्रकरण में शामिल चार आरोपी शकिल पिता अब्दुल सत्तार, महेंद्र पिता भगतसिंह परिहार, सूरज पिता कन्हैयालाल पासवान और मुकेश पिता बाबूलाल खाती सभी निवासी इंदौर को 4 अक्टूबर 2010 को तत्कालीन न्यायाधीश एससी उपाध्याय ने 7-7 साल की सजा सुनाई है। इस दौरान दिनेश बाथम फरार था।
hin_Deva hin_Deva